Papersnake/gushiwen huggingface dataset:
酬曾教正
徐鹿卿（宋代）

襟怀潇洒浴沂天，家学相传几百年。外物莫贪苍玉佩，真才肯贾蜡黄鞭。

不平未用鸣东野，懒读难为诮孝先。赖有濂溪衣钵在，满庭风月浩无边。
处州太守张叔载访予西湖山中走笔荅此一首
黄省曾（明代）

经始中丘隐，三春在竹林。云朝供桂酒，风夕助兰吟。

佩服搴湖上，糇粮采涧阴。殷勤逢五马，宛是昔年心。
过郑山人所居
陈䞇（明代）

东风桃李满晴园，策杖看花到水源。萝屋数椽云树里，萋萋芳草旧柴门。
和咏飞春蔬
王柏（宋代）

东轩清节乐春蔬，传到孙支百载余。
一朝拂袖竟归去，应嗤介甫未忘鱼。
社日何曾梦蹴蔬，遯翁波及实君余。
菜根牢咬真吾事，明义从知合舍鱼。
三用韵奉酬
杨公远（宋代）

山水新安斗大邦，也烦临按马蹄香。
扶持秀士蛟逢雨，纠察贪蹄草遇霜。
对景诗成吟思好，劭农心切去装忙。
自惭野尘叟何者，白雪阳春拜两章。
观食叹
方回（元代）

里巷有穷叟，颓屋仅四壁。
晨出暮乃归，升合赖筋力。
何能致大嚼，所具但粝食。
上以饫老妻，不以毓子息。
每饭焉得饱，醯酱或弗给。
惧然咀啖间，相对无戚色。
谁家粗禄仕，粱肉颇丰殖。
至亲本不多，辛苦养奴客。
雕盘割玉脂，香甑淅珠粒。
精腶及美糗，俊味岂易得。
大姬挟怨怨，不举至日昃。
小婢亦仰面，屏置若弃掷。
政尔万金重，不作一钱直。
主人敢兴问，翠眉愈烦啧。
乃知钟鼎门，庖宰刀机赤。
不如□□底，破铛煮荞稷。
山中夜归戏作短歌
陆游（宋代）

骏马不用换美妾，名酒不用博凉州，霜天饮酒骑马出，驰猎蹴蹋川原秋。
少年意薄万户侯，白首乃作穷山囚。
箭锋岂必尽狐兔，胸次聊欲平山丘。
夜归湖上酒初醒，庄舍萧条灯火冷。
解刀自笑太麤生，却染松煤飞兔颖。
武夷自咏
蔡沈（宋代）

武夷群岫高崔嵬，隐屏直耸天中开。
千寻拔地出圭壁，屼屼万古封苍苔。
烟霞舍卷朝夕异，日月昼夜东西回。
寒流诘曲抱岩足，水清沙碧直蓬莱。
紫京真人玉为杯，琼浆初发葡萄醅。
醉来披云卧松月，松花点点飘香雪。
哀猿绝壁声更长，惆怅怀人逮明发。
酴醾四首
刘子翚（宋代）

独立幽亭晚，春风玉一团。
残英不羊地，去作岭云飞。
中秋对月
宋祁（宋代）

圆期压秋半，飞影破云端。
明极翻无夜，清馀遂作寒，
桂繁团露湿，轮驶渡河乾。
且置穷边思，何殊故国看。
杂歌谣辞。古歌
薛维翰（唐代）

美人怨何深，含情倚金阁。不嚬复不语，红泪双双落。

美人闭红烛，烛坐裁新锦。频放翦刀声，夜寒知未寝。
夜宴安乐公主新宅
阎朝隐（唐代）

凤凰鸣舞乐昌年，蜡炬开花夜管弦。

半醉徐击珊瑚树，已闻钟漏晓声传。
赣州杂感 其三
俞明震（清代）

隐几悲生事，披衣听晓舂。市声含惨淡，官计但弥缝。

巫女醉谈鬼，蛮花红耐冬。养痈在穷谷，遗恨到寒蛩。
寿太师 其五
吴顺之（宋代）

老农含笑指家丁，偃伯灵台始见生。身手只今大如许，耳根不识鼓鼙声。
海船行
姚莹（清代）

海船之大如小山，挂帆直在青云间。船头横卧曰杉板，板上尚云容人千。

我始见船颇疑怪，缘梯拾级心悬悬。好风人众不得驶，坐待海月迎潮圆。

初行金厦犹在眼，横山一抹如云烟。放洋渐远不云见，但见八表银波翻。

日光惨淡昼无色，夜从水底观星垣。水天空濛只一气，我船点黑如弹丸。

清晨无风浪千尺，何况月黑风狂颠。到此心灰万虑死，呼息莫辨人鬼关。

舟中海客坐谈笑，白发宛宛披盈肩。自言逐伴五十载，海中往反当营田。

西穷红毛东日本，吕宋禄赖门庭前。尸罗飞头食人秽，呵囒空际行天船。

随潮之禾本盈丈，径寸米供千人餐。夷王好货黩无已，国中生死惟金钱。

就中最富咬𠺕吧，楼居服食侔神仙。利重不觉轻性命，往者十七无生旋。

我问翁今岁如许，应多阡陌横云连。客言不幸时命乖，虽有银粟无儿孙。

前年买儿作假子，饮博百万尽弃捐。如今身老无归处，海上风涛竟日眠。

我闻客言三叹息，世事纷纷那云极。我今渡海胡为乎，歌成海舶泪沾襦。
除日送龙涎香与宋评事二首
曾丰（宋代）

半载随蓬转，中宵送夜分。
酒供文字饮，香对圣贤焚。
羡子迎偏老，呼儿酌细君。
劝酬交错里，款款鸭炉薰。
舟中
伍瑞隆（明代）

皎皎亮月，丽于中流。明星荧荧，载沉载浮。愿言思子，我心孔苦。

薄尔行迈，在水之浒。昔我往矣，雨雪霏霏。今我来斯，秋草萋萋。

子爱羡锦，我有竹素。集为子赠，将子无怒。种得萱草，不如无忧。

临川怀人，不如放舟。
一萼红 题雨生都督双湖夫人画梅楼双照。
苏穆（清代）

唤春魂。倩罗浮枝上，翠羽下仙云。陶谷苍虬，古香曾识，寻常不数江村。

傍清沼、亭亭袅袅，三两枝、留与客温存。竹外篱边，松风桧雨，旧梦无尘。

不道西湖当日，早浓香疏影，立尽黄昏。彩笔闲题，家山重到，况禁雪护柴门。

定记得、晓寒楼上，擘鸾笺、芳意蔼朝暾。待到花梢月转，再赋新痕。
赠陈龙湖
姚勉（宋代）

蜿蜒寒碧卷深清，一洒甘霖泽万生。
此际莫惊蟠蛰好，近冬时节不妨晴。
桐庐夜泊
吴师道（元代）

合江亭前秋水清，归人罢市无馀声。灯光隐见隔林薄，湿云闪馀青荧荧。

楼台渐稀灯渐远，何处吹箫犹未断。凄风凉叶下高桐，半夜仙人来绝巘。

江霏山气生白烟，忽如飞雨洒我船。倚篷独立久未眠，静看水月摇清圆。
诗三百三首 其八
寒山（唐代）

庄子说送终，天地为棺椁。吾归此有时，唯须一番箔。

死将喂青蝇，吊不劳白鹤。饿著首阳山，生廉死亦乐。
同诸子游清源庵因寻东坡井 其二
李之世（明代）

祇宜城隔断，却有径斜穿。僧饭抄盘米，园丁入寺钱。

霜催榔子堕，雨濯菜牙鲜。指点迤西路，来寻学士泉。
次牧《翁六月七日迎河东君于云间喜而有述》诗 其二
林云凤（清代）

鸳鸯湖上学鸳鸯，竟体犹沾杜若香。此夜依然来北里，伊人元不隔东墙。

桃花旖旎如前度，丝竹骈罗即后堂。一曲将雏应有待，和鸣早已听归昌。
佛岭
宋庠（宋代）

凤谷掩西岭，鷲宫联四陬。
山晴岩独雾，林暑涧常秋。
风御疏清磬，云柯抱晚楼。
琼芝遍诸崦，岁暮傥来游。
西江月 十二首 其一
张伯端（宋代）

妄想不须强灭，真如何必希求。本源自性佛齐修。

迷悟岂拘先后。

悟则刹那成佛。迷则万劫沦流。若能一念契真修。

灭尽恒沙罪垢。
春日即事九首
李廌（宋代）

怅望白铜鞮，醉听金缕衣。
花间愁落日，老更惜春归。
夜宴曲
范成大（宋代）

金麟喷香烟龙蟠，玉灯九枝青阑干。
明琼翠带湘帘斑，风帏绣阑千飞鸾。
舞娥紫袖如弓弯，云中一笑天解颜。
衔杯快卷玻璃乾，花楼促箭鬘宵寒，二十五声宫点阑。
句
陶弼（宋代）

山险不能留霸业，水声唯解送年华。
游江夏口
罗隐（唐代）

醉别江东酒一杯，往年曾此驻尘埃。鱼听建业歌声过，

水看瞿塘雪影来。黄祖不能容贱客，费祎终是负仙才。

平生胆气平生恨，今日江边首懒回。
白丝行
杜甫（唐代）

缫丝须长不须白，越罗蜀锦金粟尺。
象床玉手乱殷红，万草千粟动凝碧。
已悲素质随时染，裂下鸣机色相射。
美人细意熨帖平，裁缝灭尽针线迹。
春天衣著为君舞，蛱蝶飞来黄鹂语。
落絮游丝亦有情，随风照日宜轻举。
香汗轻尘污颜色，开新合故置何许。
君不见才士汲引难，恐惧弃捐忍羁旅。
遣歌妓
杨玢（五代）

垂老无端用意乖，谁知道侣厌清斋。

如今又采蘼芜去，辜负张君绣靸鞋。
李子搢约同上山督之
李俊民（金朝）

踏青时节醉何妨，一掬归心想见忙。杖屦不须从捷径，觥筹且莫恋欢场。

明山秀水家家景，野草闲花处处香。休讶登临无脚力，世閒险阻备曾尝。
句 其一
田开（宋代）

吏民相共乐，浑不记相关。
寄寿二亲三首１
刘黻（宋代）

万竹森森一水泓，堂名劲逸即蓬瀛。
赋诗何必多工部，怕与梅花共瘦生。
将入都门别南楼感赋 其四
周映清（清代）

深闺有令范，皎皎扬贞仪。授我四德箴，教我五字诗。

深宵侍篝四，譬若形影随。一朝遽言别，相视涕涟洏。

楼阴下白日，戚戚晨风吹。既去复回顾，离愁无尽时。
临终偈
释文雅（宋代）

萨埵装严已现成，才僧恰合去游循。
有人问着西来意，天上无僧地绝尘。
解嘲示真歇老人二首
张元干（宋代）

不作市朝梦，生憎城郭居。
前身真衲子，妄念入儒书。
丘壑无疑老，轩裳久已疏。
世人多大屋，争笑卖吾庐。
夜渡扬子江
麟桂（清代）

轻舟小如叶，入夜渡江行。急浪连云卷，遥天际水平。

涛头奔万马，雨脚起长鲸。欲认扬帆处，回看已数程。
送谢子肃提举寺丞二首 其二
杨万里（宋代）

谁遣孤舟蓑笠翁，强随桃李竞春风。交情顷刻云翻手，古意凄凉月印空。

可笑能诗今谢朓，也能载酒过扬雄。待渠归直金銮日，我已烟沙放钓筒。
郊祀纪事十首 其五
周紫芝（宋代）

日照青城瑞色新，风微金殿自无尘。麝煤光照乌丝轴，亲写宸章赐大臣。
卜算子·象笔带香题
姜夔（宋代）

象笔带香题，龙笛吟春咽。杨柳娇痴未觉愁，花管人离别。路出古昌源，石瘦冰霜洁。折得青须碧藓花，持向人间说。
寄陈孟容二首
喻良能（宋代）

先生湖海士，馀子讵能班。
正始清谈近，黄初美句还。
相望半舍外，契阔数年间。
何日衡茅底，匏樽一破颜。
重阳前一日登镇海楼
王摅（清代）

无端来作五羊游，节近登高上此楼。海气溟蒙山绕郭，天风浩荡客悲秋。

飘逢且喜云生屐，簪菊应羞雪满头。乡国茫茫何处是，珠江一片夕阳愁。
曹仁宪谨荣寿 其二
郑祥和（清代）

户诵家弦孰主持，为民父母更为师。洛川从昔多名宿，闽海于今广教思。

所愿淳风蒸近古，频将化雨溥无私。孝经亲写河间字，书院勤颂宋代规。

案牍岂容滋蠹弊，琴堂并可坐皋比。春生足下耆而艾，味在胸中乐不疲。

觉世蒙都求我告，禔躬清且畏人知。长才非独羊先牧，雅度惟令鹤与随。

墐蛰沾仁符月令，丝骐著范谱风诗。诞辰政听庚辛暇，典午筹添甲子奇。

马帐藉倾黄菊水，兕觥新佐紫霞卮。钧天律吕闻盈耳，载路歌声祝介眉。

待看鹿鸣重宴日，正当鸠杖早朝时。福星高映文星朗，心术精参治术宜。

瀛岛黍苗凭渥遍，怀州桑梓乞归迟。儒林道学兼醇吏，三传公该一传垂。
言诗
齐己（唐代）

毕竟将何状，根元在正思。达人皆一贯，迷者自多岐。

触类风骚远，怀贤肺腑衰。河桥送别者，二子好相知。
次祝大参别韵
蒋冕（明代）

穷乡一日几阴晴，岚气何妨暂湿缨。迎客好山如揖让，向人幽鸟自和鸣。

梦悬魏阙无时忘，心似湘江彻底清。垂老相逢俄又别，祖筵瞻望不胜情。
邯郸才人嫁为厮卒妇
杨慎（明代）

团团桂花树，生在邯郸宫。翩翩翡翠鸟，结巢丹桂丛。

花红何翡翡，翡翠何雍雍。宫中有才人，颜色如花红。

青云为双髻，明月为双瞳。十三阿母侧，十四深宫中。

真心比筠竹，荣华如茂松。左手抱齐瑟，右手挥吴桐。

紫绮为绸缪，纨素为裁缝。獭髓明点䵠，龙涎薰褶𧜢。

楚蕖华跗荐，燕支唇朱融。扬子江心镜，百鍊照胆铜。

复帷镇文犀，列钱衔壁缸。被绣共命鸟，席坐同心狨。

蜻蛉啑凤子，鸡翘濯凫翁。春禖燕乙乙，晓寝虫𦒃𦒃。

芳池七十二，宝帐三千重。名用琓琰刻，臂用绛纱封。

昔似河中鸯，今从云中龙。云龙不可系，河鸯那得从。

君王好游猎，将军射飞鸿。青楼临大道，层城俯雕甍。

燕兵北方来，阵马如蠛蠓。恶氛起广陌，襄国迷旌幢。

悠悠俄转毂，去去成飘蓬。暮看月出西，朝看日出东。

君王不可见，日月光瞳昽。湛卢失吴剑，乌号亡楚弓。

左将名飞虎，右将名飞熊。前军千人俊，后军万人雄。

中军张与陈，耳心馀腹同。前使叩燕壁，后使蹑前踪。

去节何扬扬，归魂杳茕茕。后军戒前覆，咫尺不敢通。

王宫悬赏格，赏格厚且隆。侯印方斗大，金帛嵩丘崇。

不爱印悬斗，不爱金堆嵩。宫中有才人，颜色如花红。

青云头上髻，明月眼中瞳。十三阿母侧，十四深宫中。

逝将脱薪槱，归来取华容。将军问何人，灶下厮养童。

军中骇且异，骇异交讥讽。尔厮一何蚩，尔养一何惷。

尔去何当还，无吉祗有凶。左将名飞虎，右将名飞熊。

前军千人俊，后军万入雄。往往不生还，累累形影空。

𪙨𪙨虎良吻，嗟嗟么么虫。养卒含笑言，君岂知我衷。

君亦勿贱贱，君亦勿庸庸。君亦勿少少，君亦勿穷穷。

勿以江海流，弃捐沟与潨。勿以芝兰芳，弃捐菲与葑。

勿以椒欓贵，弃捐薤与葱。君道如践棘，我道如折葼。

君道如探汤，我道如拨䵄。我去车摇摇，我来鼓鼕鼕。

朝发赵北际，暮望燕南冲。沐露转磨笄，戴斗但崆峒。

行行日已夕，停舟易水阴。当门报燕将，言有赵使临。

使者问燕将，试言探臣胸。燕将语赵使，尔欲得尔王。

赵使笑不止，尔语瞆且霿。燕为唇齿国，赵为辅车邦。

张耳与陈馀，饥鹰待劲风。交游如父子，遁秦联翼翪。

一朝仗马箠，下赵数十城。各有南面志，机会不巧逢。

势屈武臣下，立王持赵心。赵地今已定，赵王为燕擒。

耳馀握赵柄，武臣受燕笼。王归二人臣，王囚二人公。

肯迎生王辇，惟逆死王輁。死王良实愿，求王但虚名。

王魂化燕氛，二人喜无忡。内举全赵势，外折弱燕锋。

问罪始有名，仗义不待攻。王今兵在颈，行见雉离罿。

臣来吊燕祸，不求归赵功。燕将色如土，燕王胸如春。

乞尔赵玉归，急归在匆匆。出门不复顾，仰天荷高穹。

养卒御王归，喜气如渴虹。前歌扬金镳，后舞踏锦幪。

荆卿羞督亢，陈驰惭迁共。惠公返曲沃，勾践复吴淞。

山川再清朗，天地重昭明。智靡秦樗里，勇冠夏逢门。

铜斗笑剌客，玳簪恧谈朋。三军咸啧啧，众口交喁喁。

升为堂上宾，永脱灶下烘。张筵列樽俎，烹羔宰肥豵。

累累系印绶，瑟瑟穿玲珑。阳阿七槃舞，中山酒千钟。

厚赏陈前墀，养卒辞未终。宫中有才人，颜色如花红。

可怜桃李子，降作糟覈供。始笑周尾生，抱柱流寒淙。

复笑苏季子，愚妇不下緵。陈馀娶公乘，张耳婚外黄。

持将比才人，才人姣无双。宫妆扬嫭都，野态减妖秾。

殷勤语才人，才人莫心忪。好去偕新郎，新郎非蚩氓。

繁华少佳实，丽色几欢悰。请看古美人，命薄恨常浓。

骊姬死晋市，西施沉吴江。黄鹄悲陶婴，蝴蝶怨韩冯。

沩汭两皇英，南望九疑峰。斑竹泪点点，潇湘波汹汹。

章华贮巧笑，细腰如黄蜂。峡梦啼阴猿，江眺伤青枫。

阿房三十六，烈燄惊丰茸。娥娥总薄命，呜呜歌懊憹。

相逢恨靡芜，相思苓芙蓉。尔名播乐府，尔芳辉管彤。

寄谢东邻子，学步休言工。
咏东溪碧波亭
姚孳（宋代）

赖简池台两蜀誇，东溪别是一仙家。令人却忆康王谷，坐看珠帘溅雨花。
白竹村
张丹（明代）

路盘白竹村，崎岖探穷谷。居人八九家，林杪构破屋。

下惟四柱立，亭亭不附木。仰视如鸟巢，夕暝梯云宿。

楼动晚风吹，万竿如戛玉。已防虎豹害，复惧麋鹿触。

我行多仿徨，不敢岐路哭。从者俱饥色，清潭聊手掬。

吾语勿苦饥，餐松毛羽足。
颂古七首
释胜（宋代）

藤萝荆棘离离草，枯树无退还不倒。
败叶知他叠几重，不消一阵秋风扫。
颂古一百二十一首
释宗杲（宋代）

有礼有乐，有唱有酬。
人平不语，水平不流。
李伯时所画太一真人莲叶舟图
郑思肖（宋代）

太一真人妙出神，聊乘莲叶下南冥。若人欲识空凉境，但诵薰风一卷经。
姑苏杂咏 师子林十二咏 含晖峰
高启（明代）

演漾弄晴晖，江山秋敛霏。
我吟康乐句，日暮澹忘归。
黄岩谒空老人效寒山子体 其一
梁朝钟（清代）

红泉出竹间，苍崖县古树。中有郁金仙，一室万法聚。

临济有三玄，仰山无四句。昔世修何因，今朝刚得遇。
与孙赞英张铁珊晚步夹山，口占
夏子麟（清代）

间行路转夹山西，结伴逶迤傍小溪。无限乡村风景好，竹篱茅舍狗牛鸡。
烟溪义渡四首 其一
章懋（明代）

立马沙头欲问津，凭君一苇策奇勋。一时义在烟溪上，千古名芳太史文。
观郑州崔郎中诸妓绣样
胡令能（唐代）

日暮堂前花蕊娇，争拈小笔上床描。
绣成安向春园里，引得黄莺下柳条。
故丞相高平范公挽歌辞三首 其三
綦崇礼（宋代）

忆昔金銮直，天颜喜色新。草麻惭大手，命相得良臣。

内赐充怀袖，廷扬耸搢绅。秪今馀典册，那复见斯人。
仲山先生归佳城得挽歌四绝送之 其二
王世贞（明代）

少日五长王散骑，晚年三绝郑台州。生来不作红尘梦，到了青山伴白头。
题钓台 其一
陈畴（清代）

绿竹丛边系客船，钓台千古薄云天。区区寇邓功如许，何以高风独凛然。
徐子颜挽章 其十
韩淲（宋代）

谈天谈佛共谈仙，静里光阴不计年。几度过家扶醉去，岂知今日见沉泉。
和秀实
王洋（宋代）

十风九雨一春除，散绿留红证夏初。
心事自应随念远，年华未省向人疏。
欲开胸次犹须酒，泛若因缘却为书。
饱满盘天久无望，良规真恐在污渠。
和张叔靖三绝
郑刚中（宋代）

屋后瓜畴接芋区，门前寥落翳庵莒。
愚痴不顾妻儿笑，依旧灯窗夜读书。
送果上人坐兜率夏
李彭（宋代）

落絮霏霏搅客心，鸣鸠历历唤春阴。未于莲社添宗炳，已向兰亭减道林。

远峤烟横钟磬晚，禅天目断薜萝深。诗缘酒废苦无思，为子送将聊一吟。
平阳民杜裕民因买薪得紫石于薪中石有黝理自
李复（宋代）

至心不可求，虚明旷无迹。
应物乃现形，遗影留兹石。
若以色见我，洋海尘三尺。
诸像皆非相，于兹何所得。
石桥道中三首 其二
卢襄（宋代）

枕底鸡声月影残，摇鞭驱马上巑岏。路高蜀道九折坂，水急香山八节滩。

茶异雪花生箸底，眼明金雀舞林端。凌晨只怪貂裘薄，山近天门分外寒。
晚访斯远村坞
韩淲（宋代）

沿流出山来，度桥向城去。晃朗雨复晴，峥嵘岁云暮。

闲常称心言，孰是得力句。坞静见高明，林深认幽趣。
赵次珊馆长重葺舫斋用朱椒堂韵自述属和 其三
秦树声（清代）

薄持愿力即天魔，十载经楼枉杜多。差喜羽陵留蠹简，不愁钓渚起微波。

寸阴鼎鼎驹隙，一适悠豕渡河。莫道陆沈赢老泪，要分一掬点吟窝。
牛头寺
司空图（唐代）

终南最佳处，禅诵出青霄。群木澄幽寂，疏烟泛泬寥。
汉阳
赵文楷（清代）

江流东注大军山，汉上孤城扼楚关。三国旧愁春浪碧，千年遗垒夕阳殷。

樵歌牧唱刘琦墓，沙鸟风帆鲁肃湾。我欲招魂凭楚些，夜深疑有鬼雄还。
示儿
丘葵（宋代）

吃紧为人毋自欺，吾犹失学况吾儿。
人谁无过过须改，道不远人人莫知。
一定万牛拖不动，少差驷马亦难追。
如今老去空惆怅，八十年前尽前驰。
贵筑旅春即事
胡学汪（清代）

年年寒食叠征衫，短发违心颇耐芟。枕上乡思碎鸣柝，梦中归路越巉岩。

敝裘笑我酬疏酒，粗粝旁人劝老馋。欲达平安未成句，破窗风雨护镫函。
杏花天·金池琼苑曾经醉
周密（宋代）

金池琼苑曾经醉。是多少、红情绿意。东风一枕游仙睡。换却莺花人世。渐暮色、鹃声四起。正愁满、香沟御水。一色柳烟三十里。为问春归那里。
同胡侍御昆山傅处士宅看菊
张元凯（明代）

坐见南山对草堂，短篱秋色一樽香。从知野外柴桑菊，不畏台中御史霜。
乌夜啼（题赵三畏舍馆海棠）
吴文英（宋代）

醉痕深晕潮红。睡初浓。寒食来时池馆，旧东风。银烛换。月西转。梦魂中。明日春和人去，绣屏空。
因何常德招游西塔有诗遂和
李复（宋代）

支提压西城，境绝天香集。
招邀乘逸兴，步驶追随急。
到门病眼明，晓逐秋云入。
浮屠喜跻攀，万象在拱揖。
古洞积阴霭，暗澹龛像湿。
登兹翻百忧，履危非我飞。
南山西出秦，迤逦序等级。
北渭东赴海，汹涌动都邑。
林梢见新月，整归尚依郁。
兴来莫重辞，时节不可及。
到郡一年
曾巩（宋代）

薄材何幸拥朱轩，空食东州已一年。
陇上雨余看麦秀，桑间日永问蚕眠。
官名虽冗身无累，心事长闲地自偏。
只恐再期官满去，每来湖岸合留连。
颂古三十六首
释惟一（宋代）

不堪提掇死猫头，日炙风吹臭未休。
底事罕逢人著价，只缘贵重世无俦。
次韵曾季永乞笋
赵蕃（宋代）

鄙夫食肉书生菜，要是均为口腹卖。箨龙虽美亦菜流，我苦嗜之还自怪。

君家作屋溪上篁，想见春风参短长。柰何反向寒厅乞，一束未能成报章。
戏答诸少年
白居易（唐代）

顾我长年头似雪，饶君壮岁气如云。

朱颜今日虽欺我，白发他时不放君。
摊破浣溪沙（汤词）
周紫芝（宋代）

门外青骢月下嘶。映阶笼烛画帘垂。一曲阳关声欲尽，不多时。

凤饼未残云脚乳，水沈催注玉花瓷。忍看捧瓯春笋露，翠鬟低。
寄陈三官
释函可（明代）

五色凭君写幻躯，流民一幅不堪摹。回头细数平生事，屈指曾经念载徂。

气骨支撑仍是旧，皮肤脱落已全无。只今颊上何须问，但写长天风雪图。
和王郎中召看牡丹
姚合（唐代）

葩叠萼相重，烧栏复照空。妍姿朝景里，醉艳晚烟中。

乍怪霞临朝，还疑烛出笼。绕行惊地赤，移坐觉衣红。

殷丽开繁朵，香浓发几丛。裁绡样岂似，染茜色宁同。

嫩畏人看损，鲜愁日炙融。婵娟涵宿露，烂熳抵春风。

纵赏襟情合，闲吟景思通。客来归尽懒，莺恋语无穷。

万物珍那比，千金买不充。如今难更有，纵有在仙宫。
访曾侍郎
汪莘（宋代）

青天荡荡摩青铜，紫微将相环西东。
大鹏一击九万里，两翼不西乘长风。
大鹏飞到天门下，天门无不耸观者。
列星退步失光彩，九虎低头若凡马。
有鸟决起抢榆枋，望而不见空断肠。
青天愈高鹏愈远，岂不有意招八荒。
我舍新安来，狂歌钱塘市。
上有无情之吴山，下有伤心之江水。
春已暮，人未归，
平生不问鳜鱼肥。若教买得青山住，
饱食笋蕨歌春晖。
赠李小侯汝藩
欧大任（明代）

虎门曾见绣襜褕，抗手通家愧老夫。白发我非秦博士，缁衣君老郑司徒。

歌中丛桂招能隐，曲里阳春调转孤。握管珥貂俱世业，独将名姓冠西都。
和王霁太博见寄
吕陶（宋代）

惜别心情彼此难，想君归去自能安。轻舟荡桨依平岸，快水流冰下险滩。

梦到亲闻方岁晚，路迎江国少春寒。牡丹时节西园醉，不得相同一倚阑。
醉余再赋
真山民（宋代）

堪叹诗翁酒兴豪，醉余犹复一登高。
西风抵死相摇撼，争奈儒冠裹得牢。
淮东赵漕领客东园赵世卿賸谈近日诸公仆谓今
戴复古（宋代）

今日东园会，能为野客期。
乾坤一南北，花木几兴衰。
宁馆经行地，欧苏无恙时。
风流不可见，烟雨谩题诗。
魏夫人归大霍山
李翔（唐代）

受锡南归大霍宫，众真同会绛房中。裘披凤锦千花丽，旆绰龙霞八景红。

羽帔俨排三洞客，仙歌凝韵九天风。元君未许人先起，更待云璈一曲终。
重台莲
李建勋（唐代）

斜倚秋风绝比伦，千英和露染难匀。自为祥瑞生南国，

谁把丹青寄北人。明月几宵同绿水，牡丹无路出红尘。

怜伊不算多时立，赢得馨香暗上身。
鉴维那归蜀
释智朋（宋代）

峨眉山月古关情，流入渝江影倍清。尘尽光生湖海客，归来还与月争明。
余为建阳令遣小吏王堪为西山翁之役翁留之仙
刘克庄（宋代）

去去寻师莫远寻，蓬莱何处海深深。
山房幸有栖身地，且读西山夜气箴。
扬子二首
王安石（宋代）

儒者陵夷此道穷，千秋止有一扬雄。
当时荐口终虚语，赋拟相如却未工。
临淮道中
张耒（宋代）

凛凛春寒犯客裘，轻阴残雪放孤舟。
无端惟有堤边柳，作态东风恼客愁。
绍兴祀皇地祗十五首
佚名（隋代）

［姑洗为徽］至哉坤元，乃顺承天。
厚德载物，含洪八埏。
日北多暑，祀闰吉蠲。
式照毋事，敢告恭虔。
徐铨部过访不值二首 其二
胡应麟（明代）

传呼鸾掖吏，来访鹿门樵。曲径俄双屐，空山祗一瓢。

白云寒自倚，紫气暮谁招。好去蓬莱殿，千花待汉轺。
新庵
舒瞻（清代）

空林一径破秋烟，选胜无如此地偏。但把茱萸酬暮节，何须丝地写中年。

千重红树新霜后，四面青山落照前。去去不嫌归路暝，满湖渔火送游船。
正月菊 其二
陈献章（明代）

庐阜高歌九日杯，尽将秋意放花开。谁教也向东风里，点破千红万紫堆。
复雨
方回（元代）

三月寒如腊，绵袍脱又添。
摘花谁过户，观雨独垂帘。
伐病思奇剂，稽疑望吉占。
客怀闷良极，晴暖亦何嫌。
客省听燕乐
楼钥（宋代）

晓入金门拜紫宸，门前错立士如云。
未容密侍君王宴，只许钧天隔殿闻。
雨中闲叙荅和崇道二首 其一
夏良胜（明代）

闭门深寂寂，有待为君开。书笥元无底，酒乡羞未醅。

鸣鸠雨不歇，惊燕夜方回。飒飒清凉足，明朝秋气来。
颂古一百首 其十四
释智愚（宋代）

笾豆才陈见圣人，莫将生死较疏亲。清台历日烦君看，一岁终须有一春。
闰中秋玩月
慧霖（清代）

禅边风味客边愁，馈我清光又满楼。
一月可曾闲几日，百年难得闰中秋。
菊花信待重阳久，桂子香闻上界留。
遮莫圆明似前度，不知谁续广寒游。
閒中忆曾舜卿知丞
张侃（宋代）

官舍如舟近古河，隔河老木尚新峨。森罗星象萤分度，经纬水纹鱼掷梭。

月满秋容随处好，风含凉意向人多。香蒲泉石供清玩，遥忆骚翁在涧阿。
乙巳邵武建宁夜坐书呈诸公
陈普（宋代）

求鱼指鹿共诬天，驷马嘶声更可怜。
不下但嗔机上叟，中庭犹有泪如泉。
寄周正字
韩淲（宋代）

长洲茂苑关门睡，忘却蓬山梦里游。尔雅一生无浊见，离骚千古有清愁。

涝田检放难终岁，寒事经营易得秋。欲寄潜鳞寻过翼，望穷云海复悠悠。
夔州歌简晁子西
王从道（宋代）

白帝夔州万古城，全蜀东门下祖控。
瞿唐滟澦势崭绝，赤甲白祖光澒洞。
峡雨关云朝莫征，烟叶水花洲渚共。
少陵冥寞减光辉，山川草木今谁讽。
明知风物待组织，可笑可笑浪潮弄。
逸亭野老泛舟来，迥立苍茫游览纵。
旋提燕拂呵物象，试吐清音激鸾凤。
江头一见晁广文，客裹倡酬无乃奉。
天生之子映昭代，与我突出万众。
古来道合事襟期，有作正须行雅颂。
下瞰一隅会万景，岂无江灵为供送。
请君作诗如画图，收拾形容未宜空。
黄鲁直以诗馈双井茶，次韵为谢
苏轼（宋代）

江夏无双种奇茗，汝阴六一誇新书。磨成不敢付僮仆，自看雪汤生玑珠。

列仙之儒瘠不腴，只有病渴同相如。明年我欲东南去，画舫何妨宿太湖。
次雷州
李纲（宋代）

华夷图上看雷州，万里孤城据海陬。萍迹飘流遽如许，骚辞拟赋畔牢愁。

沧溟浩荡烟云晓，鼓角凄悲风露秋。莫笑炎荒地遐僻，万安更在海南头。
风雨
白玉蟾（宋代）

隔岸芦招手，沿溪柳拜人。两庾黄竹路，水齧白沙津。
自鄜州归至新市镇时方渡险喜见桑野
朱自牧（元代）

訚山自天降为田，洛水自瀑舒为渊。山川险尽鞍马稳，昔居𣚃槔今乘船。

三年官业无毫发，万里装囊更萧瑟。归来何以谢乡闾，细说艰难为土物。
忆弟妹
章甫（宋代）

新年思弟妹，何处有田园。
见面宁无日，伤心不忍言。
飘零空岁晚，契阔又春暄。
肠断东来水，滔滔共一源。
风雨观桥于河西遂观莲于吕将军园亭嘉宾胜会与是用乘奉次骝山道长原韵八首 其八
符锡（明代）

郡迎新别驾，台忆旧青骢。海国钟灵异，韶山谪降同。

壮心星拱北，远道日方东。若在蓬莱顶，还容扣下风。
寿徐意一参政
方蒙仲（宋代）

黄花晚节香愈劲，老圃秋容景更奇。
欲侑瓣香无好语，且偷忠献一联诗。
题罗汉手轴
释祖钦（宋代）

松风浩浩，涧水潺潺。
白云影里，枯木寒岩。
十八高人，行住坐卧，
神通游戏其间。龙耳无听，
虎体元班。
探春令·雕墙风定
赵长卿（宋代）

雕墙风定，绮窗烛灺，沈吟独坐。料雪霜深处，司花神女，暗里焚料和。恼人一阵香初过。把清愁薰破。更那堪得，冰姿玉貌，痛与惜则个。
望雪诗
虞羲（南北朝）

岁杪云昼昏，玄池冰夜结。远风金河起，吹我玉山雪。
舞
张祜（唐代）

荆台呈妙舞，云雨半罗衣。袅袅腰疑折，褰褰袖欲飞。

雾轻红踯躅，风艳紫蔷薇。强许传新态，人间弟子稀。
纪申提学高行
孙松寿（宋代）

忆昔儿童饱梨栗，斑衣偃伏先君侧。每闻正色说我翁，口口奇奇长太息。

先君墓草今芊芊，尚想遗言过庭日。恨无佳传掬芳馨，洗我肝心百非僻。

一朝幽镌晃入手，刓忍如怀夜光璧。男儿大节要奇伟，一日成就天所锡。

我翁当年鸾鹤雏，一别旧巢无处觅。桑弧射处掩蓬蒿，独把窅窊飞俊翮。

杨宗不绝仅如线，大义欲归归不得。凝香夜半祷灵空，愿杨有子归宫室。

果然天助两飞鸿，翁喜当兴子云宅。绛霄回首拟归来，抚我恩深重嗟惜。

弃官十载营旨甘，送死养生无一失。寸心安矣指白云，百拜双亲泪濡席。

茅檐虽陋生处所，此心不以万钟易。几年夜泪湿衾裯，今作儿啼情自适。

登堂悲喜动行人，里巷喧呼手加额。珠还合浦已无憾，老蚌沙泥忍遗逸。

穷檐忽见相抱持，孺慕丹心始云毕。一子来归咏白华，三家孝爱融春色。

雍容去就良可观，无乃扶持有神物。始知造化惜颓波，畀以难能令一出。

玉堂丈人风教手，一日得之几折屐。何不荐之陛下圣，蜀有孝子声藉藉。

奇人异行感至尊，凤诏褒华宠其实。人间一日传万口，坐使浇风四方激。

佥谋方欲置廊庙，病卧王州嗟易箦。短生梦幻何足悲，此念未随生死隔。

百身莫赎叹朝露，端合天公任其责。真人慨念录其孤，椽笔大书光史策。

丈夫乃尔亦何憾，鬼哭人号空怨忆。萧萧绿野长安道，万里羁魂动行客。

只今四海归宗议，字字秋霜凛寒日。一言我欲招翁魂，香骨有灵宜可格。

圣朝当今以孝治，好树丰碑旌洁白。磨崖百丈置岩阿，当有山灵夜呵诘。

诸郎况是足风规，请叩帝阍为此策。长使千秋孝子碑，屹与岷峨对翁室。
中秋夜望月
林翼池（清代）

风捲浮云尽，冰轮出海东。井梧金破碎，庭桂玉玲珑。

素彩流银汉，清辉泻碧空。夜阑犹不寐，酣醉月明中。
清平乐
李仁山（元代）

瑶英轻洒。姑射飘仙驾。巧夺孤山能变化。夭娇飞来白下。

绝怜玉骨清姿。不随红紫芳时。要识天然标格，竹篱茅舍横枝。
求酒于周时仲教授
袁说友（宋代）

寒窗矻矻数更声，灯火无多独自亲。
忽报周郎好消息，明朝应遣白衣人。
又和松碧轩三绝
胡寅（宋代）

欣此幽居惜未深，时搴芳秀浣尘襟。
栋梁自是君材器，铁石空余我寸心。
手种芙蓉入秋盛开
方蒙仲（宋代）

空山寂寂朋游少，为爱风姿手自栽。
九十日秋犹暖热，一枝谢又一枝开。
春贴子词·太皇太后阁六首
司马光（宋代）

种桃临玉井，裁胜刻金花。
借问此何处，昆山王母家。
玉楼春 山楼
吴琪（清代）

山影入楼刚尺许。堤柳阴浓吹作雨。帘低不碍野云飞，窗小只容憨燕舞。

又看明月松梢住。渔梦江边无觅处。白鸥期我且休归，故园自有莺花主。
庆南楼居士 其一
周应合（宋代）

阻寿南楼恰二年，此心恧甚思依然。今朝喜遇称觞日，袖里新诗再办□。
龚山长栖阁
刘过（宋代）

不知此是何人宅，杨柳虽低屋却高。
见说图书皆长物，六经之外有离骚。
同张季子游琅邪
章甫（宋代）

枯藤久靠壁，双脚殊蜷跼。
日长无往还，午醉睡初熟。
谁与来剥啄，一马挟两仆。
翩翩张公子，得得访茅屋。
别来今十年，高谊惊绝俗。
功名付兄弟，冠裳畏羁束。
多君殊不凡，爱我常易足。
呼儿取酒斟，草草具肴蔌。
剧谈连昼夜，何止伴幽独。
结为山水游，策蹇相追逐。
滁阳三日程，山路颇诘曲。
好风吹雨霁，发轫自幽谷。
至乐闻金声，非丝亦非竹。
沉沉柏子潭，神龙所栖宿。
旱乾祷辄应，云雨手翻覆。
路转醉翁亭，酿泉漱寒玉。
堂堂四公像，再拜敢不肃。
虽云斗大州，盛德继来辱。
凛然生气在，遗泽被草木。
梵宫最高处，俯视山矗矗。
境圣人乃凡，野僧才五六。
碑崖烂文字，骊珠混鱼目。
老眼眩生花，往往难尽读。
吾能领其要，正自非匆促。
回途遂南首，夜就汤泉浴。
清旷旧书房，怀人今鬼录。
人生贵适意，百岁风中烛。
所恨多别离，安能似麋鹿。
茲游讵难再，后会尚可卜。
纪行因赠行，归装慰羞缩。
寒食后闻雁
刘攽（宋代）

后雁来何暮，春风万里情。江南多燕子，无处觅同声。
题应天寺
齐廓（宋代）

实势耸如飞，檐牙照锦翚。
路盘危磴出，僧触断云归。
万井分尘界，千岩在目围。
浮生枉多事，到此合忘机。
和寿州宋待制九题其四式宴亭
梅尧臣（宋代）

从事谁独贤，而来均宴喜。
幽禽杂啸呼，珍木竟丛倚。
兴将物色俱，闲厌箫鼓美。
宁同不闻问，讼息时游此。
双清阁咏雪
黄伯固（宋代）

箕伯宵声怒，髽童早语咍。
飞花先腊白，和气觉春回。
暗动云都簇，先凭雨作媒。
有情皆噤惨，无物不低催。
阔洒吞平野，斜飞透隙埃。
朦胧山下路，孤绝水边桅。
厚载危倾压，阴机巧剪裁。
溪流连底沥，蒙岭彻尖堆。
妒舞时飘袖，催诗胜遣材。
高将凌玉阕，清可并瑶台。
密密疑霏屑，纷纷认落梅。
诹龟古{左禾上皿下能}稏，宿鹭斂毰毸。
冻案呵吟笔，高楼殢酒杯。
市衢停辙迹，香篆冷炉灰。
试问麻衣咏，何如柳絮才。
一时聊纪事，著句郢难陪。
玉阶怨
江源（明代）

秋晚步玉阶，后宫已无暑。捲帘看双星，含情独不语。
北山晚步
卫宗武（宋代）

远岫烟光合，天寒欲敛昏。
栖鸦依古木，归艇入前村。
岸隔山藏寺，潮生水到门。
川原浑似旧，并立暗销魂。
望江南·江南蝶
欧阳修（宋代）

江南蝶，斜日一双双。身似何郎全傅粉，心如韩寿爱偷香。天赋全轻狂。
微雨后，薄翅腻烟光。才伴游蜂来小院，又随飞絮过东墙。长是为花忙。
翠云草和王栗臣孝廉韵
梁玉绳（清代）

剪得幽崖一片云，云生芳草翠交纷。墙阴最好经微雨，亭角偏宜揽夕曛。

回匝色连青绮幄，蒙茸光汎碧罗裙。海棠蕉树凭相赏，非雾非烟澹不分。
庚子纪事
陆之裘（明代）

南沙顽夫不满千，恃险攫货争鱼盐。
椎牛杀狗亦耕种，黄芦白苇波连天。
海滨耆豪利兼取，逞技献谋官府前。
喜功忧变守臣职，抚召不听心烦煎。
兵舟阅送文武吏，炎秋直薄南沙边。
诸军相猜不相协，遇贼出斗戈矛捐。
披帆击鼓各归县，腾讹道路欢相传。
谁为赝书揭都市，台司受诬盗亦冤。
南畿咫尺路非邈，惜无一人能照奸。
称王命将何等语，凤楼疏入惊云旃。
重华震怒遣使者，械系失事诸官员。
红颜白发哭相送，秋风泪滋西郭阡。
夏曹荐出总兵者，幕府聊分边将权。
拥来邳儿半降盗，提兵过市同饥鸢。
群愚心知罪难免，始从华屋搜金钱。
璜泾市上换残衲，吴淞江头焚戍船。
阻拦朝防貔虎出，吹击夜恼蛟龙眠。
我师扬舲复停泊，欲出不出期频愆。
太仓孤城上官满，骑兵剑客相喧阗。
家家月黑宵鸣柝，巷巷风寒朝执鞭。
霜台按节问武帅，今日举事何迍邅。
群盗廿舟无带甲，官军百艘多控弦。
江郊犒师万石馈，州门赏士千金县。
戎衣战器等山积，嗟尔虎牙胡敢然。
夜分蓐食晓出海，贼舟一字遮津连。
将军拜呼驾五桨，颤夫感激争相先。
人生自古有天幸，巨海浪静如平川。
龙须火枪杂羽箭，腾烟迷目衣皆穿。
纷纷溺水急钩取，斩首二百班师还。
金珠衔舻喜夸捷，小教场中开舞筵。
将军怀家乞返辔，御史不从持益坚。
昨朝逋寇半犹在，巢穴未入功非全。
人奴诱贼杀酋长，牙旂夜报风翩翩。
宫祠刑尸若儿戏，刳剥淋漓谈笑间。
登□遍村昼纵火，老稚妇女残刀鋋。
官牌下令要生缚，十无三四随拘挛。
台司揭榜戒骄横，受降释枉哀危颠。
南军囊轻北军重，猎较岂是辕门偏。
捷书遥闻九重喜，玉旨急下飞华鞯。
守臣除罪各加俸，相国亦赐宫罗鲜。
鲸涛馀蛮窜绝域，愿还海县民同编。
移文此辈早投槊，沿江戍儿归扣舷。
儒臣只知赞画寄，殷勤屡乞刍荛言。
真情自来几人达，湖海只应惭昔贤。
三沙谁献暂安策，民开义塾军屯田。
鱼盐禁弛战斗息，坐令斥堠销烽烟。
村村鸡犬映花柳，婚嫁缔结朱陈缘。
鸣琴提壶变习俗，疮痍疾困从兹痊。
书生作赋纪平海，嘉靖时逢庚子年。
玉堂太史访边事，予词合入穹碑镌。
离亭宴
黄庭坚（宋代）

十载樽前谈笑。天禄故人年少。可是陵沈英俊地，看即锁窗批诏。此处忽相逢，潦倒秃翁同调。
西顾郎官湖渺。事看庾楼人小。短艇绝江空怅望，寄得诗来高妙。梦去倚君傍，胡蝶归来清晓。
绍兴祈谷三首
佚名（隋代）

于穆思文，克配上帝。
涓选休成，遵扬岩术。
祗牙明诚，肃陈量币。
享兹吉蠲，申锡来裔。
踏莎美人 村居乐
吴小姑（清代）

竹外有梅，柳间有月。况兼泉涧流声活。便携雅嘴掩柴门，好把唐诗几句教稚孙。

灯影机声，茶香松韵。商量明白开香酝。夫君家塾说书回，好事多陈蔬果共传杯。
十诗谢寥计使
陈造（宋代）

平生书成痴，初不冀料理。
颓龄迫肺病，课此未云已。
屠龙诧流俗，禄遫欲何以。
闭目耐昏花，三叹仍启齿。
中秋慈恩寺登眺过崇国寺分体二首 其二
边贡（明代）

寒月出关山，秋窗白如曙。空流云中影，不照云中戍。
题李十一东亭
白居易（唐代）

相思夕上松台立，蛩思蝉声满耳秋。

惆怅东亭风月好，主人今夜在鄜州。
台郡水多咸余用泰西法招匠凿自来水井铁管下五十丈不得水
唐赞衮（清代）

泰西成法细搜求，一喝何难倒逆流。岂是汲深虞绠短，故教活水阻源头。
赠致远 其一
周孚（宋代）

起踏寒溪雨，来尝老屋茶。论年我蒲柳，涉世子龙蛇。

嫩绿初还水，娇红半著花。浇春可无酒，试与问西家。
木兰花慢·望阳生渐布
佚名（宋代）

望阳生渐布，见梅萼、暖初回。向雪里、一枝才苞，素艳已占春台。烟笼半含粉面，透清香、暗触满襟怀。可惜前村望断，魏林庾岭栽培。皑皑。嫩蕊清光，凝笑也恁风猥。但折取行人，途中对酒，不用尊罍。芬芳正当岁暮，谩休夸桃李苦相催。早报明年律应，又还依旧先开。
和陶己酉岁九月九日
苏轼（宋代）

今日我重九，谁谓秋冬交。
黄花与我期，草中实後凋。
香余白露与，色映青松高。
怅望南阳野，古潭霏庆霄。
伯始真粪土，平生夏畦劳。
饮此亦何益，内热中自焦。
持我万家春，一酬五柳陶。
夕英幸可掇，继此木兰朝。
转应曲·寄阿尾
沈昌眉（清代）

文字。文字。名父不传名子。自家努力前来。到底能成大才。才大。

才大。篆刻雕虫而外。
母氏立春日庆七十
项安世（宋代）

土牛门外打春鞭，彩凤堂前庆寿笺。
西母东公俱得岁，古稀今寿见双全。
群仙别演长生籍，大历重开甲子年。
更值圜坛鸡赦出，两封花诰一般鲜。
白雁
徐宗达（清代）

塞外寒应早，方秋带雪行。萦云不见影，唳月但闻声。

浅水芦花淡，斜阳沙岸清。飞来浑不定，掩映最关情。
二十七日复有旨除帅江西一旬之间两奉除音再
岳珂（宋代）

郊廛不隔马牛风，枌梓环阴跬步通。
湖带江襟邦畛接，雨帘云步物华同。
未须豫计荒三径，幸有需章达四聪。
尚想东湖少棠闹，只今未改旧时红。
送宗朴禅者
释重顯（宋代）

洞庭乳窦皆泉石，抱疾何缘寄幽迹。
曾列狂机一二三，东山西岭非相识。
屈指嚬眉不可寻，云飞雨散空沉沉。
如今转觉流年隔，强把冥悰苦搜索。
纵止言欺白雪辞，宁忘笑与黄梅客。
朴禅者，朴禅者，珠月有光惭照夜。
和钱之道游虎丘二首
李廌（宋代）

石头槎牙占官道，松树老怪卉断云。
骊龙睡隐潭水黑，雨积粪壤生朝菌。
山光缭绕林朴樕，野气空阔云氤氲。
归来月落天色莫，水边游女溅红裙。
【仙吕】赏花时_情泪流香淡
李子中（元代）

情泪流香淡脸桃，高髻鬆云亸凤翘，鸳被冷鲛绡。收拾烦恼，准凤下捱今宵。
【煞尾】篆烟消，银釭照，和个瘦影儿无言对着。自阳台云路杳，玉簪折难觅鸾胶。最难熬，更漏迢迢，线帖儿翻腾耳谩搔。愁的是断肠人病到，盼煞那负心贼不到，将封寄来书乘恨一时烧。
八月二十四日遇国公入奏得星字
唐之淳（明代）

仙槎八月赴沧溟，永夜三台动使星。身上赐衣金虎面，马头飞箭黑雕翎。

威光已接恩光近，秋气还连剑气腥。谁道驿亭閒白昼，却瞻斧钺上青冥。
和方丞观棋诗兼戏戎琳二僧
王洋（宋代）

会得头头理趣微，此如示会即倾欹。
试看一路争先着，何异三乘占上机。
但使无心须百胜，多因弄巧陷重围。
条要白黑分明路，苦被旁观指是非。
乙巳三月十五日监察御史王东溪节宿戒方回万
方回（元代）

年年时节美春三，谁识湖山绿似蓝。
万户栋梁双语燕，千村桑柘两眠蚕。
鼓钟下竺寺连上，香火北高峰胜南。
除却咸平处士外，何人更此筑吟庵。
代书寄广信李遵度承制
邵雍（宋代）

蓟北更千里，汉唐为极边。
奈何今境土，不复旧山川。
虎帐兵家重，雕弓嗣子传。
佗年勒功处，无使后燕然。
闵雨
刘敞（宋代）

肤寸无时合，昭回此夜逢。春秋还闵雨，郡国共忧农。

词欲谗风伯，书将诘乱龙。关西兵税急，惧失万馀钟。
和张功父见寄
陆游（宋代）

举世何人念此翁？敢期相问寂寥中。
回思旧社惊年往，细读来寥恨纸穷。
我用荷锄为事业，君将高枕示神通。
叮宁一语宜深听，信笔题诗勿太工。
同诸隐者夜登四明山
施肩吾（唐代）

半夜寻幽上四明，手攀松桂触云行。
相呼已到无人境，何处玉箫吹一声。
玉水记方流
白居易（唐代）

良璞含章久，寒泉彻底幽。矩浮光滟滟，方折浪悠悠。

凌乱波纹异，萦回水性柔。似风摇浅濑，疑月落清流。

潜颍应傍达，藏真岂上浮。玉人如不见，沦弃即千秋。
用前韵酬郑山长
杨公远（宋代）

短鬓萧萧已半霜，从教憔悴胜东阳。
磨穿老砚画成趣，撚断吟东句不香。
月下行歌閒放逸，酒边起舞发清狂。
欲过郑老论心事，可惜相逢各异乡。
秋晚山居
黄滔（唐代）

爽气遍搜空，难堪倚望中。孤烟愁落日，高木病西风。

山寂樵声出，露凉蝉思穷。此时尘外事，幽默几人同。
青杏儿·秋
朱栴（明代）

午枕梦初残，高楼上，独凭阑干。清商应律金风至，砧声断续，笳音幽怨，雁阵惊寒。
景物不堪看，凝眸处愁有千般。秋光谈薄人情似，迢迢野水，茫茫衰草，隐隐青山。
入峡病中同亥白兄作 其一
张问陶（清代）

峡石无春色，不秋森已寒。终风欺病骨，骇梦怯惊湍。

久客飘零惯，长贫去住难。西归访田舍，蓬荜未应完。
阆中蒲氏园亭十咏 其三 芙蓉溪
冯山（宋代）

野景宜花看，秋芳近水多。溪流光不断，千尺粉红罗。
偈
释智才（宋代）

舜日重明四海清，满天和气乐升平。延祥柱杖生欢喜，掷地山呼万岁声。
商歌
黎景义（明代）

南山白石何凿凿，南山有人叩牛角。唐虞世往忽如昨，夜寒不明布衣薄。

牛兮牛兮且服犁，平田舍汝将用谁。
章方伯尚素家山十景之四 其一 堤流围玉
倪谦（明代）

游息閒亭结搆低，萦回流水漾玻璃。圜桥有象清环璧，带玉无瑕净绕堤。

五夜光芒粲星斗，三秋气焰吐虹霓。渚莲汀蓼供吟赏，雅称幽怀取次题。
鸣榔
屈大均（明代）

白板未惊鱼，鸣榔响碧虚。数声明月上，十里蓼花初。

予亦烟波客，能为雪夜渔。渔书三两卷，欲赠是三闾。
次韵子瞻见寄
苏辙（宋代）

衮衮河渭浊，皎皎江汉清。
源流既自异，美恶终未明。
嗟我顽钝质，乃与公并生。
出处每自托，讴吟辄尝赓。
譬如病足马，共此千里程。
胜负坐已决，岂待终一枰。
忆公年少时，濯濯吐新萌。
坚姿映松柏，填节凌榛荆。
学成志益厉，秋霜落春荣。
澹然养浩气，脱屣遗齐卿。
百链竟不变，三折终未鸣。
区区两郡守，籍籍四海声。
年来效暗默，世事慵讥评。
不见室家好，恍如揖重城。
别离长尘垢，岁月何峥嵘。
彭门偶会合，白发互相惊。
受教恐不足，吐论那复争。
疾雷发聋聩，清月照昏盲。
笃爱未忍弃，浪云旧齐名。
更请问郭许，题品要当精。
〈子瞻杭州见寄诗云：先生别驾旧齐名。
〉
左忠毅公逸事
方苞（清代）

先君子尝言，乡先辈左忠毅公视学京畿，一日，风雪严寒，从数骑出，微行入古寺，庑下一生伏案卧，文方成草；公阅毕，即解貂覆生，为掩户。叩之寺僧，则史公可法也。及试，吏呼名至史公，公瞿然注视，呈卷，即面署第一。召入，使拜夫人，曰：“吾诸儿碌碌，他日继吾志者，惟此生耳。”及左公下厂狱，史朝夕狱门外；逆阉防伺甚严，虽家仆不得近。久之，闻左公被炮烙，旦夕且死；持五十金，涕泣谋于禁卒，卒感焉。一日，使史更敝衣草屦，背筐，手长镵，为除不洁者，引入，微指左公处。则席地倚墙而坐，面额焦烂不可辨，左膝以下，筋骨尽脱矣。史前跪，抱公膝而呜咽。公辨其声而目不可开，乃奋臂以指拨眦；目光如炬，怒曰：“庸奴，此何地也？而汝来前！国家之事，糜烂至此。老夫已矣，汝复轻身而昧大义，天下事谁可支拄者！不速去，无俟奸人构陷，吾今即扑杀汝！”因摸地上刑械，作投击势。史噤不敢发声，趋而出。后常流涕述其事以语人，曰：“吾师肺肝，皆铁石所铸造也！”

崇祯末，流贼张献忠出没蕲、黄、潜、桐间。史公以凤庐道奉檄守御。每有警，辄数月不就寝，使壮士更休，而自坐幄幕外。择健卒十人，令二人蹲踞而背倚之，漏鼓移，则番代。每寒夜起立，振衣裳，甲上冰霜迸落，铿然有声。或劝以少休，公曰：“吾上恐负朝廷，下恐愧吾师也。”

史公治兵，往来桐城，必躬造左公第，候太公、太母起居，拜夫人于堂上。

余宗老涂山，左公甥也，与先君子善，谓狱中语，乃亲得之于史公云。
代吴儿作小至后九九诗八解 其五
张侃（宋代）

冬深生冷喜新春，赋得贫穷敢怨人。六九数终风扇动，放些意气走芳尘。
夏日杂题
陆游（宋代）

衰疾沉绵短鬓疏，凄凉圯上一编书，中原久陷身垂老，付与囊中饱蠹鱼。
新晴午枕初起信笔
陆游（宋代）

闭户日陶然，晴窗春已妍。
华胥梦中国，龙汉劫初年。
浩浩尘扬海，茫茫杵倚天。
何妨驾孤鹤，小憩华山前。
道士矶
张耒（宋代）

匡庐奠九江，苗裔遍南服。
横江蔽原野，内外实一族。
危矶插江生，石色擘青玉。
蛟龙穴乱石，猱玃在乔木。
我行季冬月，江迹在山腹。
扁舟如镜面，清净不可触。
跻攀既不可，千古长幽独。
缅想邃古初，巢居戒樵牧。
金吾
王禹偁（宋代）

金吾河朔人，事郡在贱列。
攀附周世宗，龙飞起鱼鳖。
委质向圣朝，积功取旄钺。
所在肆贪残，乘时恃勋伐。
皇家平金陵，九江聚遗孽。
弥年城乃陷，不使鸡犬活。
老小数千人，一怒尽流血。
三惑无不具，五福何尝缺。
晚年得执金，富贵居朝阙。
娱乐有清商，康强无白发。
享年六十九，固不为夭折。
考终北牖下，手足全启发。
子孙十数人，解珮就衰絰。
赠典颇优崇，视朝为之辍。
哀荣既如是，报应何足说。
责簿李广死，赐剑武安灭。
侥幸过古人，况无大功烈。
福善与祸淫，斯言仅虚设。
吁嗟为儒者，寒饿守名节。
五十朝大夫，龙锺头似雪。
无故不杀羊，礼文安可越。
何况宾祀间，贫苦无羊杀。
新开龙池雅社李裕德邀集
欧大任（明代）

东田社里是精庐，石上龙池一镜虚。洗屐沧波曾亦足，杖藜名岳更何如。

赤冈路引茅茨远，红板桥通橘柚疏。自可双林修净土，为椷莲藏贝多书。
句
晃逈（宋代）

明心了了思超世。
虾蟆石
张澄（宋代）

千峰来南兮万马奔，翠麓却立兮如饮江之鼋。湫灵沸黑兮神物生，云雾昼晦兮风憀慄而凄清。

我爱滩泷㶁㶁兮寒濑齿齿，浮我江䑳兮岁不知其几。

石中之人兮喜我不屑，华我以春花兮食我以秋实。

我弃而不即兮独不清冷弄明月。
题扇二十四首
曹勋（宋代）

草萦平碧柳舒金，春色融融积渐深。
巢燕高低寻画栋，宿云浓谈作轻阴。
复用前韵答汪汇掾郎
魏观（明代）

沙头白叟送行舟，舟上青山豁病眸。一苇载云归晚溆，百花吹雨入春流。

情深湘瑟方凝梦，声婉吴歌复送愁。赖有良朋解知己，不时呼酒话同游。
满江红·昼日移阴
周邦彦（宋代）

昼日移阴，揽衣起，香帷睡足。临宝鉴、绿云撩乱，未忺妆束。蝶粉宝黄都褪了，枕痕一线红生玉。背画栏、脉脉悄无言，寻棋局。
重会面，犹未卜。无限事，萦心曲。想秦筝依旧，尚鸣金屋。芳草连天迷远望，宝香薰被成孤宿。最苦是、蝴蝶满园飞，无心扑。
再送颖叔待制度岭
郭祥正（宋代）

迹滞端江心欲飞，要将清泪洒行衣。云间骥尾终难附，梅子黄时公自归。
见诸公唱和暮春诗轴次韵作九首
晁说之（宋代）

叹惜芳菲尽，香腮越女红。
帘垂啼鸟散，镱掩舞鸾空。
梅豆娇含雨，莼丝懒倚风。
高歌君辈在，老子柰途穷。
偈颂二十二首
释妙伦（宋代）

月临粉壁间尤白，烛入笼里花更红。
夜冷井边闻落叶，已惊秋色到梧桐。
绝句
杜甫（唐代）

江边踏青罢，回首见旌旗。
风起春城暮，高楼鼓角悲。
寄题邓器先北窗
韩淲（宋代）

古寺虚廊石壁阴，幽人高卧一窗深。绝胜移病听朝鼓，大似归田理素琴。

棋酒定知交有味，轩裳得路可无心。何时下榻容吾语，共挹清风抵万金。
送王才归钱塘
高启（明代）

南归犹落魄，北上已蹉跎。
草草官亭酒，劳劳客路歌。
亲知今日少，山水故乡多。
匕首空留在，酬恩竟若何？
题李冬官时升墨竹
石宝（明代）

淇园园中万竿竹，疏如离人密如簇。清阴不逐梧桐梢，高干还来凤凰宿。

长空夜寒云不流，凤凰雍雍鸣上头。娲皇倚听截笙管，一十二簧声递换。

汉中郎笛秦女箫，律吕随风切云汉。君不见王子猷，此君不可一日无。

又不见阮嗣宗，中林啸傲仍提壶。谪仙之裔亦爱此，高兴复与前人殊。

欲劙老节纪故事，汗青滴滴秋霜孤。枝柯琐屑亦不弃，急呼毛颖濡其须。

上下百千万亿载，潜光寒骨蒙褒诛。嗟哉虚心致用君子器，乘时钓宠非吾徒。

为语徂徕及新甫，同盟岁晏期不渝。
台城路 寒食后雨轩独坐，次复孺韵 以上六首
钱应庚（元代）

一庭芳草闲春书，疏疏弄帘花影。鼓子风喧，苔痕雨润，还听蛙声鸣井。沉吟坐暝。正绮席杯空，蕙炉烟冷。老去无情，好春不减旧芳景。天涯谁念倦旅，闭门风雨意，独自禁领。南浦歌长，西堂梦远，往事不堪追省。沧浪望迥。记那日归舟，此怀犹骋。莫倚危楼，乱红愁万顷。
次韵许瑞石送邵容斋见寄
方回（元代）

款段余生谢伏波，咏归心事竟云何。
藕花又趁榴花发，诗债仍兼酒债多。
击壤先生黄色论，卖薪老子翠微歌。
吾侪胸次元相似，谁道金章胜钓蓑。
渔父诗四首
赵蕃（宋代）

掉船晨出暮知归，举网惊呼鱼定肥。
倾倒得钱何用许，江头取醉暮相违。
剔银灯 其二
沈邈（宋代）

江上秋高霜早。云静月华如扫。候雁初飞，啼螀正苦，又是黄花衰草。

等闲临照。潘郎鬓、星星易老。那堪更、酒醒孤棹。望千里、长安西笑。

臂上妆痕，胸前泪粉，暗惹离愁多少。此情谁表。除非是、重相见了。
寄和庵主
邹浩（宋代）

自从衡岳得高风，南北东西久未逢。惟有旃檀知此意，为传消息到中峰。
崆峒山 其一
蒋湘南（清代）

矗地弥天道气屯，脉先太华近昆仑。虎娴人性疑仙佛，鹤诩皇初训子孙。

呼吸九重摇北斗，盘回一线碎西门。广成石室如堪借，莫笑劳形尽钝根。
一落索
吕渭老（宋代）

鸟散余花飞舞。满地风雨。长江衮衮接天流，夜送征帆去。

今夜行云何处。断肠南浦。残肠南浦。残灯不剪五更寒，独自与、余香语。
道光三十年1850秋八月在台湾府署评石头记成作七律三章志喜 其三
林奉璋（清代）

心血于焉用斗量，笔花生彩墨花香。
独燃一炬成秦火，横扫浮云见太阳。
著论不随无鬼没，问年原比鍊都长。
老身杯酒同诗祭，事业欣欣托渺茫。
山居 其三
释净端（宋代）

耳聋不听楼头鼓，眼暗难看夜半灯。一曲渔歌声尽后，归云天外自腾腾。
广陵曲戏赠黄昭质时昭质校士归 其三
袁宏道（明代）

肌香薰透绣罗襦，小立窗前拭粉朱。挂起眉图亲与较，果然颜色胜当炉。
鲁解元以坡语空山无人水流花开为诗和韵 其八
韩淲（宋代）

岁寒草木竞黄落，春到空山梅自开。一任门无车马到，香飞流水涧中来。
读易亭
胡宗奎（明代）

石公读易不求文，精言于今义薄云。山谷有君人杰至，竹林无薄鸟声频。

窗前草木阴阳理，窝外云峰卦象纹。烟锁九原茅塞路，瓣香何处吊英魂。
解仲杰景陶轩
魏初（元代）

梨花澹澹柳丝丝，午梦醒来半醉时。门外红尘三百丈，至人高卧看陶诗。
庚子除夜有怀
陈傅良（宋代）

老盆自酌共谁歌，叹息其如此夜何。
已觉二毛嗔妇问，可堪一夜患儿多。
关河满眼风尘在，天地藏身岁月过。
事业文章吾所畏，东阳人亦卧岩阿。
送友人出塞
傅霖（宋代）

白草屯边路，黄花戍里程。西风三万里，吹满别离情。
忆杭州西湖
范仲淹（宋代）

长忆西湖胜鉴湖，春波千顷绿如铺。
吾皇不让明皇美，可赐疏狂贺老无。
酌六一泉颇怀昔游
周紫芝（宋代）

孤山屹中流，长堤转湖尾。泯然怀昔游，踊跃尚壮齿。

道人引清甘，一掬托分似。重来固依然，岁月今有几。

华堂失雄观，缺甃久未理。谁令走蛙黾，投笔便如鬼。

龙宫空一炬，狗盗忽四起。佳处不负人，环山自湖水。

并游适相契，况我二三子。少留当何之，再来吾老矣。
舟过谢潭三首·其一
杨万里（宋代）

风头才北忽成南，转眼黄田到谢潭。
仿佛一峰船外影，褰帏急看紫巉岩。
禅人并化主写真求赞
释正觉（宋代）

须发衰白，雪点寒林；眉目冷青，
秋生古涧。应之有余，
用之何限。风浪不管兮闲似浮鸥，
水天相连兮远随归雁。
读素书
张方平（宋代）

孺子圯桥跪履年，七章德在谷城仙。所言道德帝王事，不比盘盂长短篇。

晚欲出尘应有诀，初行遇汉岂非天。萧曹勋业皆劳力，宁似功成樽俎前。
答汪桐阳所和觉衰四首 其二
朱晞颜（宋代）

吾闻汪夫子，失笑韩昌黎。朝起抄烂饭，合口稳送之。

当其仕四门，竟死遭时讥。公今已退休，仕进非所期。

嗟余落宦途，两车牙莫支。鱼虾不能饱，大肉将安为。

终当迹公去，漱石沧江湄。
呈赵蹈中
周南（宋代）

赵子面白如玉傞，定须逃得文儒饿。
经年忆破古人心，近日妹儒初病可。
忽然到门已惊骇，令我失喜多两拜。
君来看我还看亲，我顾不能君莫怪。
自云曾见杭州火，说著红湖先泪堕。
水衡支散新铸钱，诏书未御正朝坐。
向来送我龙泉器，秋色新蔬恰相似。
且将濁酒慰营魂，多留几日论文字。
取诗须取杜正传，寻到岑参高适边。
转处正须宽一步，只今且向晚唐前。
金陵杂兴二百首一百四十八
苏泂（宋代）

飞梁谁字小垂虹，波面蜿蜒去不穷。
一段风烟无处觅，鸳鸯鸂鶒在其中。
梦弇园怀逸季茂才
胡应麟（明代）

极目娄江大海浔，弇园秋色梦中寻。兴怀莫话兰亭序，玉树琅琊正满林。
王平甫惠画水卧屏
梅尧臣（宋代）

临流别君时，羡君观吴潮。
君行识我意，遣画一幅绡。
画作绕床屏，滔滔随惊飚。
前浪雪花卷，後浪白马跳。
宛然千万重，不似笔墨描。
窊亚乱我目，坐卧疑动摇。
夜灯照河汉，如有织女招。
朝日下天窗，东海无秦桥。
秦桥不可度，织女不可邀。
但慕乘桴公，空能诵唐尧。
尝闻挟柘弹，意必在食鴞。
络当五湖上，归去学渔樵。
游象罔亭偶成二绝
韩维（宋代）

泛尽溪流数曲清，竹阴开处见新亭。
山翁不会题牌意，犹守枯支看道经。
感怀诗 其三十三
桑悦（明代）

鹦鹉囚于舌，正平累于赋。琐笼知暗哂，能言君再误。

不见孔颖达，善讲伏深祸。皇天祚圣明，儒绅纵高步。
赵开祖挽歌辞
晁补之（宋代）

万里归来两鬓霜，故人如玉閟幽堂。凄凉长吉无题句，冥默淮南未试方。

空复藏书如册府，何由载酒更僧坊。诸郎文字能传业，开府风流未渠央。
赠华亭延庆坦讲主
李龏（金朝）

身不钻权贵，诸方尽说师。讲多禅子听，行少俗人知。

猿护挑经锡，龙依洗钵池。旧房天目下，松长几秋枝。
下第后侍家大人归里彡石叔有感赋二律即次原韵 其二
江如藻（清代）

雨簸风颠记驿程，此心翻羡去帆轻。荣枯自昔关才命，冷热田来本性情。

回首云山成独感，到家骨肉喜重生。幺荷髡柳寻常兴，笑对芳池咏濯缨。
馆中和赏桂诗
许应龙（宋代）

喜陪盛集桂丛间，拟赋新诗未敢先。
忽拜清篇真寡和，难将拙敢更争妍。
枝头烂漫黄金粟，度上风流紫府仙。
凡骨岂容攀俊轨，也沾賸馥醉花前。
次三衢守马昂书垒韵
李孝光（元代）

主人歌且止，听我为尔歌。作垒不厌小，买书不厌多。

地上小儿喜夸犬，睚眦生怒如膰蛙。先生书垒止类巢，不树长戟兼横戈。

清净如与圣贤遇，高明屡烦神物呵。却笑飞仙十二城，鬼功日夜长琢磨。

其南通丹穴，其东僦女倭。北引崆峒挹酒之长柄，西收西漠专车之木禾。

啸歌聚族无不可，祓除安用索与傩。羽衣服妖踏白茅，朱鬘善幻言呿啰。

而我先生不语怪，二氏羞伏面发酡。我垒何所有？但闻诗作魔。

雕锼夺天巧，雅澹消众疴。我垒何所有？地窄安不颇。

惟有屈宋字，文声锵然相戛摩。我垒何所有？而蓄礼士罗。

罗致尽俊杰，往往为公么。我垒何所有？而无白马驮。

群书汗牛马，不涉流沙河。我垒何所有？而有太白力士靴。

著鞭见天子，竟往金鸾坡。我垒何所有？而有韩公紫玉珂。

通籍引金阙，不愧国老皤。先生宁钝不为铦，宁方不为鈋。

窃闻先生骨已朽，空教众语漫缕。春秋讹字变亥豕，宋楚方言作箕箩。

后来继者浸灭裂，何其婴龀相㗻唆。纷纭百鸟更啁唧，安知清庙连猗那。

勿言我垒狭，不用蓖与蓑。容膝志自足，吾其敢蹉跎。

问字函丈间，吴炔续四科。勿言我垒小，日月才一梭。

往来云汉上，飘忽若轻蛾。组织成文章，飞扬如女萝。

中心若止水，水上元不波。深如相如读书屋，大如尧夫安乐窝。

可以扣我匣中之飞景，可以理我膝上之云和。弦歌以解吾心之蕴结，弹铗以袪吾愁之诱囮。

如轈而不辐，如舟而不舵。高如鹳鸣垤，矗如蜂房涡。

又如仙人宅初拔，又如野处礼不苛。又如橘中饮来去，又如树间坐以哦。

如连䔟偃蹇，如藻井馺娑。又如探虎穴，又如封蚁柯。

客至足周旋，高论如切磋。坐以氍毹席，酌以鹦鹉螺。

佳儿引银艾，诸生避蓼莪。开笼放白鹤，临池看白鹅。

张具设𧂚𦜗，中厨营饆锣。《绿腰》唱昆仑，苍头弹鼙婆。

屡歌明之君，举酒叫姮娥。丰草露湛湛，流水山峨峨。

人生意气足，可惜奈此明月青天何！昔者介推何为乎自焚于绵上，屈平胡为乎自沈于汩罗。

何如先生日高官，事了登城照影清江沱。日课作诗三百首，翻怜笔史传写讹。

丈夫作事要磊落，布衣狐腋皆委佗。海滨白首钓鳌客，清秋策杖相经过。
庆吉父七十作诗叙事
王洋（宋代）

里有仁贤庆寿祺，不辞沽酒典春衣。年高且作寻常看，身健须春七十稀。

颊火欲烧双鬓白，心闲时笑昔年非。谁春八座天人贵，丞相星垣动紫薇。
寄睦州陆郎中（一作寄陆睦州）
许棠（唐代）

下国多高趣，终年半是吟。海涛通越分，部伍杂闽音。

晓郭云藏市，春山鸟护林。东浮虽未遂，日日至中心。
如梦令 题羊留村壁
杨毓贞（清代）

羁锁深闺翘笄。消受离愁滋味。烽火起烟尘，惭愧明妃胡地。

流涕。流涕。泉路爹娘难遇。
登金华山玉京观中有陈子昂书台 其一
杨慎（明代）

巴峤亭前立，涪江槛外斜。雪堂开洞府，云木上烟霞。

叶响非关雨，林香不是花。玉京如可到，从此问丹砂。
端午帖子·皇帝阁
周必大（宋代）

讲劝停西学，番休寓北门。
隆儒心不倦，夜夜赐冰盆。
送杜尉秩满还天台
刘宰（宋代）

眼看时事废因循，官路三年子独勤。
袖有新诗频教我，邑无长策可留君。
向来过计尤周陨，此去何时静楚气。
未必诗书尽虚语，勉哉行矣张吾军。
捣衣诗
谢惠连（南北朝）

衡纪无淹度。
晷运倏如催。
白露滋园菊。
秋风落庭槐。
肃肃莎鸡羽。
烈烈寒螀啼。
夕阴结空幕。
宵月皓中闺。
美人戒裳服。
端饰相招携。
簪玉出北房。
鸣金步南阶。
栏高砧响发。
楹长杵声哀。
微芳起两袖。
轻汗染双题。
纨素既已成。
君子行未归。
裁用笥中刀。
缝为万里衣。
盈箧自余手。
幽缄俟君开。
腰带准畴昔。
不知今是非。
答陈传道五首之三
贺铸（宋代）

游宦几人达，不知强健归。
未容夸昼锦，几见化缁衣。
门人何乃图过访留宿赋赠
黎景义（明代）

澹交离索久，一见慰遐思。朗朗百间屋，汪汪千顷陂。

壮心怜晓月，佳句逼寒飔。白首吾无似，青云尔厚期。
用十梅韵答冯簿 其一
王炎（宋代）

今代冯野王，声满东海滨。可敬亦可爱，温然气如春。
次榆关
杨宾（清代）

西风吹落木，斜日满群山。白板新官舍，黄榆旧汉关。

前车行欲止，我马去仍还。投宿知何处，柴门一水间。
宫词 其三十一
周彦质（宋代）

神都三月盛风光，修禊宫中乐事长。银字笙簧随步辇，相将曲水侍流觞。
竹寺春耕
陈航（明代）

清溪深且广，游鳞无曝腮。洋洋各自适，既去仍复来。

缅彼垂钓翁，终日坐苍苔。安知投缗意，不与古人偕。
伤逝三首
赵文（宋代）

老去真无泪可挥，断肠三十八年非。
忍看乳者携孙揖，怕见亲情别柩归。
次兄子宣先生作高阳众乐园成被命金陵易镇韵
曾肇（宋代）

文物河间信可嘉，风流江左亦堪誇。水南水北千竿竹，山后山前二月花。

久愧迂儒怀郡绂，聊须隽老驻军牙。两州耆旧无多怪，鲁卫从来是一家。
题招提院静照堂
刘攽（宋代）

千金买境欲辞喧，长日观心复照昏。多少胜缘从静起，为师无意入都门。
工楼店即事 其五
吴与弼（明代）

一室他乡远，四檐寒雨声。主人怜夜永，添火坐深更。
上巳行
姚燮（清代）

画曲霏江碧浏浏，稚女湔裙试攕手。单衣病客晨未梳，眼眷遥山忆杨柳。

柳宜疏鬓山宜眉，燕来问梦莺不知。去日妆台人影绿，东风可怜杜鹃哭。

竹梢露紧魂气香，梦约凄烟秋骨凉。纸钱迥野吹巫角，云影平川漂夕阳。

湘君玉琴黄土弃，天外阴萝怨脩睇。春膏万顷无枯地，一寸情苗独憔悴。

斯人憔悴负行乐，怕诣芳洲搴杜若。杜若不搴情奈何，引丝下上胡蝶多。

年华小杏愁凄雨，身世夭桃伤逝波。
河南希深学士
宋祁（宋代）

洛雾嵩云满眼春，仙郎清路拥双轮。
却陪宾客趋东阁，已为阳双得素臣。
渊秘图书探汉旧，地交风雨访周人。
岁时献寿严君府，谁见家庭玉树新。